આ સંદર્ભે વિનોબા ભાવેનું પુસ્તક ‘સાહિત્ય’ વિચારોની ક્ષિતિજો ઉઘાડી આપતું પુસ્તક છે. વિનોબાજીએ એક વાર પંડિત નહેરુને વેધક સવાલ કર્યા કે તમે દુનિયાનો ઇતિહાસ લખ્યો તેમાં કહ્યું છે કે, અકબરના જમાનામાં તુલસીદાસ થઇ ગયા; પરંતુ ખરું જોતાં અકબરના જમાનામાં તુલસીદાસ થઇ ગયા કે તુલસીદાસના જમાનામાં અકબર થયા? જમાનો અકબરનો કે તુલસીનો? આજે આટલાં વરસેય સમાજ ઉપર પ્રભાવ અકબરનો છે કે તુલસીનો છે? બંગાળ ઉપર પણ આજે અસર કોઇ રાજા-મહારાજાની છે કે રવિન્દ્રનાથની છે?